Waarnemende president, nóg vyf bedank uit KSA-raad(Argieffoto) Die beleërde Krieket Suid-Afrika het Sondag ŉ rits bedankings gesien. Dit sluit in die waarnemende president van Krieket Suid-Afrika (KSA), Beresford Williams, wat met onmiddellike inwerkingstelling die tuig neergelê het. In ŉ verklaring sê KSA Williams is uiters geesdriftig oor krieket en weens sy liefde vir die sport beskou hy sy bedanking as die beste manier om die sport in dié stadium te dien. KSA het Williams vir sy lojaliteit en toewyding bedank. Angelo Carolissen het ook as direkteur bedank en sê “die uitdagings” in die raad het ŉ groot tol op sy loopbaan buite krieket geëis. Hy beskou dit as in sy beste belang, asook dié van KSA, om as raadslid te bedank. Hy bly aan by die lederaad. Tebogo Siko, John Mogodi, Donavan May en Dheven Dharmalingam het ook hul bedankings by die raad ingedien. May, Mogodi en Dharmalingam sal voortaan ook slegs op die lederaad dien. “Ek bly daartoe verbind om saam met die raad, lederaad en bestuur te werk sou hulle die behoefte hê. Desnieteenstaande die moeilike tye, was dit ŉ plesier om saam met almal te werk. Dit is my wens en hoop dat KSA in die komende maande vrede vind en dat krieket weer die spil sal wees waarom alles draai,” het Dharmalingam gesê.